ไม่วิจารณ์แนวคิด‘โกร่ง’เปิดทางทำนโยบายก่อน
“ประสาร” ปัดให้ความเห็นกรณี “ดร.โกร่ง” นั่งประธานบอร์ด ธปท. ยืนยันไม่เคยหารือเรื่องนำเงินทุนสำรองประเทศไปใช้ประโยชน์กับรัฐบาลมาก่อน
16 พ.ค. 2555

“ประสาร” ปัดให้ความเห็นกรณี “ดร.โกร่ง” นั่งประธานบอร์ด ธปท. ยืนยันไม่เคยหารือเรื่องนำเงินทุนสำรองประเทศไปใช้ประโยชน์กับรัฐบาลมาก่อน
นายประสาร ไตรรัตน์วรกุล ผู้ว่าการธนาคารแห่งประเทศไทย (ธปท.) กล่าวว่า ขณะนี้ยังไม่อยากให้ความเห็นเรื่องที่คณะกรรมการสรรหามีมติเลือกนายวีรพงษ์ รามางกูร ประธานคณะกรรมการยุทธศาสตร์เพื่อการฟื้นฟูและสร้างอนาคตประเทศ (กยอ.) มานั่งเป็นประธานคณะกรรมการ ธปท. ว่าจะทำให้มีความกังวลใจในเรื่องที่จะถูกแทรกแซงการนำเงินทุนสำรองระหว่างประเทศไปใช้ลงทุน หรือใช้พัฒนาประเทศตามนโยบายของรัฐบาลหรือไม่ เนื่องจากผลการเรื่องตั้งดังกล่าวขณะนี้ยังไม่ชัดเจน ไม่เป็นทางการ จึงไม่ควรพูดไปก่อน
“เรื่องที่อาจารย์วีรพงษ์จะมาเป็นประธานบอร์ด ธปท. จะมานำเงินทุนสำรองระหว่างประเทศไปใช้ประโยชน์ในการทำนโยบายพัฒนาประเทศตามแนวนโยบายของรัฐบาล เราเป็นห่วงอย่างไรหรือไม่นั้น ผมว่าเรื่องนี้ยังก่อน ยังไม่ควรพูด เอาไว้ถึงเวลาค่อยพูดคุยตัดสินความเห็นระหว่างกัน ตอนนี้ยังอยู่ในกระบวนการคัดเลือก ยังไม่ชัด ไม่เป็นทางการ ไม่ควรพูดไปก่อน” นายประสาร กล่าว
อย่างไรก็ตาม เรื่องการนำเงินทุนสำรองระหว่างประเทศออกมาใช้ ทาง ธปท.ยังไม่เคยหารือหรือพูดคุยกับทางรัฐบาลมาก่อน และไม่เคยมีการกำหนดอะไรร่วมกันเลย
ก่อนหน้านี้มีรายงานข่าวว่า กรรมการสรรหาที่มีนายพนัส สิมะเสถียร เป็นประธาน มีมติเลือกให้นายวีรพงษ์เป็นประธานบอร์ด ธปท. ด้วยคะแนนเอกฉันท์ โดยประธานงดออกเสียง เพราะต้องการให้นายวีรพงษ์มาจัดการกำหนดหลักเกณฑ์การนำเงินทุนสำรองระหว่างประเทศเพื่อนำไปใช้ประโยชน์ให้มากกว่าที่เป็นอยู่ในปัจจุบัน
ทั้งนี้ นายวีรพงษ์และรัฐบาลนี้มีแนวคิดชัดเจนที่จะจัดตั้ง “กองทุนมั่งคั่ง” หรือต้องการนำทุนสำรองเงินตราไปลงทุนโครงสร้างพื้นฐานเพิ่มศักยภาพของประเทศระยะยาว หลังจากงบประมาณที่มีจำกัดและติดกรอบวินัยทางการคลังจึงไม่สามารถที่จะกู้ยืมได้ ขณะที่การตั้งกองทุนมั่งคั่ง สามารถทำได้โดยไม่ต้องแก้กฎหมาย ธปท. แต่ขึ้นอยู่กับคณะกรรมการ ธปท.จะเป็นผู้พิจารณา โดยปัจจุบัน ธปท.มีทุนสำรองระหว่างประเทศอยู่ที่ 1.78 แสนล้านเหรียญสหรัฐ เมื่อรวมกับฐานะซื้อเงินตราต่างประเทศล่วงหน้าสุทธิ 3 หมื่นล้านเหรียญสหรัฐ ทุนสำรองสุทธิจะอยู่ที่ 2.08 แสนล้านเหรียญสหรัฐ
นางกรรณิกา ชลิตอาภรณ์ กรรมการผู้จัดการใหญ่ ธนาคารไทยพาณิชย์ กล่าวว่า หากนายวีรพงษ์ได้เป็นประธานกรรมการ ธปท. ก็ถือเป็นเรื่องที่เป็นประโยชน์ต่อประเทศชาติ เพราะเอาคนเก่งมาทำงาน และนายวีรพงษ์เป็นผู้ที่ทุกคนเชื่อในความรู้ความสามารถของท่าน และทุกคนอยากเห็นประเทศดีทั้งนั้น คงไม่มีใครอยากให้ประเทศไม่ดี เพราะตำแหน่งนี้ทำเพื่อประเทศชาติ ขอให้ท่านได้ตั้งหลักก่อน